
A Clostridioides difficile fertőzés terápiáinak hatékonysága felnőtteknél

Kulcsszavak: Clostridioides difficile; FMT; antibiotikum kezelések
Bevezetés: A Clostridioides difficile fertőzés (CDI) az egészségügyi ellátással összefüggő hasmenés egyik leggyakoribb és legsúlyosabb oka, amely jelentős morbiditással és mortalitással jár. A CDI előfordulása világszerte növekszik, elengedhetetlen a jelenleg alkalmazott terápiák hatékonyságának alapos vizsgálata. Ezért a CDI során alkalmazott különböző terápiák gyógyulási arány, visszaesési arány és megelőzés hatékonyságának összehasonlítását tűztük ki célul felnőtt populációban.
Módszerek: A CDI kezelésére és megelőzésére irányuló stratégiákat a 2024. augusztus 19-ig publikált randomizált kontrollált vizsgálatok adatainak hálózati metaanalízisével elemeztük. Az adatgyűjtést a MEDLINE, az EMBASE és a Cochrane Central Register of Controlled Trials adatbázisokban végeztük a PROSPERO-ban (CRD4202222371210 számon) regisztrált kutatási protokoll alapján. A kezelések sorrendjét P-score alapján állítottuk fel.
Eredmények: Öt hálózatban, 27 959 beteg (49,2% nő) bevonásával végzett elemzésünkben a 28 vizsgált beavatkozás közül a széklettranszplantáció (FMT) bizonyult a leghatékonyabb kezelésnek mind az általános gyógyulási arány (P-score: 0,99), mind a visszaesés tekintetében (P-score: 0,98). A visszatérő esetekben a fidaxomicin (P-score: 0,67) szignifikánsan nagyobb hatékonyságot mutatott, mint a vankomcin (P-score: 0,37) és a tolevamer (P-score: 0,04), míg a nem kiújuló fertőzések esetében a ridinilazol, a fidaxomicin, az FMT és a nitazoxanid egyformán hatékony volt. A kiújulás megelőzésében a ridinilazol (P-score: 0,77) és a fidaxomicin (P-score: 0,76) bizonyultak a leghatékonyabbnak. A probiotikumok nem voltak hatékonyak a CDI megelőzésében, nincs szignifikáns különbség a probiotikumok és a placebo között (még idős korban sem). Az FMT orális és kolonoszkópos beadási módja között nem volt különbség.
Megbeszélés: Eredményeink rámutatnak az FMT kiemelkedő hatékonyságára a CDI kezelésében, megerősítve az FMT szélesebb körű klinikai alkalmazásának lehetőségét. További kutatásokra van szükség az FMT protokollok optimalizálására, valamint a hosszú távú biztonságosság és hatékonyság vizsgálatára nagyobb mintán. Eredményeink fényében megkérdőjelezhető a probiotikumok megelőző célú alkalmazásának indokoltsága.



